Goue gunstelinge is die eerste in 'n reeks omnibusse wat uit tydlose liefdesromans bestaan, uit die pen van deurwinterde skryfsters soos Tryna du Toit, Dricky Beukes en Nickey van Schalkwyk.
In hierdie verhale seëvier romantiek en dit word gevolg deur ewige liefde en trou. Die held is 'n ware gentleman en uiters beskermend teenoor die heldin. Du Toit, Beukes en Van Schalkwyk is sinoniem met Afrikaanse liefdesverhale nadat hulle oor dekades heen vir hulle 'n spesiale plek in lesers se boekrakke - en harte - verwerf het. Hierdie heruitgawe van hulle gewilde liefdesverhale is 'n viering van romantiese liefde.
Al drie romans speel in die bekende sfeer van die platteland en trotse familieplase af. Die leser wat graag gunstelingfigure in die romans uit hierdie era herontmoet, sal nie teleurgesteld wees nie. In al drie romans figureer hulle: dokters en verpleegsters, die dorp se rykes en armes. En daardie spesiale domineefiguur - jonk, aantreklik en hubaar - speel 'n hoofrol.